## Rješenje Agencije za zaštitu tržišnog natjecanja, klasa: UP/I 034-03/2012-01/016, urbroj: 580-05/76-2013-052 od 1. kolovoza 2013.

### NN 110/2013 (3.9.2013.), Rješenje Agencije za zaštitu tržišnog natjecanja, klasa: UP/I 034-03/2012-01/016, urbroj: 580-05/76-2013-052 od 1. kolovoza 2013.

AGENCIJA ZA ZAŠTITU TRŽIŠNOG NATJECANJA

2438

Agencija za zaštitu tržišnog natjecanja temeljem članka 30. točke 2., članka 31., članka 49. stavka 1. i 2. i članka 58. stavka 1. točke 9., a u svezi članka 13. Zakona o zaštiti tržišnog natjecanja (»Narodne novine« broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Grand Auto d.o.o., sa sjedištem u Zagrebu, Ljubljanska 4, zastupanog po opunomoćeniku T.O., odvjetniku iz Z., po službenoj dužnosti, temeljem odluke Vijeća za zaštitu tržišnog natjecanja u sastavu: mr.sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dip. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 149. sjednice, održane 1. kolovoza 2013., donosi

RJEŠENJE

1. Prihvaćaju se mjere, uvjeti i rokovi predloženi od strane poduzetnika Grand Auto d.o.o., sa sjedištem u Zagrebu, Ljubljanska 4, na način da rečeni poduzetnik izvijesti sve učesnike postupka apliciranja za ovlaštenog servisera i/ili distributera motornih vozila marke Land Rover o razlikovanju pojmova ovlašteni serviser i distributer naspram pojma ovlašteni partner za isto.

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja.

3. Nalaže se poduzetniku Grand Auto d.o.o., sa sjedištem u Zagrebu, Ljubljanska 4, da obavijesti sve učesnike postupka apliciranja za ovlaštenog servisera i/ili distributera motornih vozila marke Land Rover o razlikovanju pojmova ovlašteni serviser i distributer naspram pojma ovlašteni partner za isto.

Rok izvršenja: petnaest (15) dana od dana dostave ovoga rješenja.

4. Nalaže se poduzetniku Grand Auto d.o.o., sa sjedištem u Zagrebu, Ljubljanska 4, da na svojim internetskim stranicama objavi razlikovanje pojmova ovlašteni serviser i distributer motornih vozila marke Land Rover naspram pojma ovlašteni partner za isto.

Rok izvršenja: petnaest (15) dana od dana dostave ovoga rješenja.

5. Nalaže se poduzetniku Grand Auto d.o.o., sa sjedištem u Zagrebu, Ljubljanska 4, da Agenciji za zaštitu tržišnog natjecanja dostavi popis članova ovlaštene mreže distributera i servisera motornih vozila marke Land Rover.

Rok izvršenja: 2. siječnja 2014.

6. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za Grand Auto d.o.o., sa sjedištem u Zagrebu, Ljubljanska 4.

7. Utvrđuje se da, nakon ispunjenja naloga iz točke 3., 4. i 5. izreke ovoga rješenja, nema uvjeta za daljnje vođenje postupka protiv poduzetnika Grand Auto d.o.o., sa sjedištem u Zagrebu, Ljubljanska 4, u ovom predmetu.

8. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1., odnosno naloga iz točke 3., 4. i 5. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

9. Grand Auto d.o.o., sa sjedištem u Zagrebu, Ljubljanska 4, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

10. Izreka ovog rješenja bit će objavljena u »Narodnim novinama«, a cjelokupan tekst rješenja objavit će se na internetskoj stranici Agencije.

Obrazloženje

1. Inicijativa za pokretanje postupka

Agencija za zaštitu tržišnog natjecanja (dalje: Agencija) zaprimila je 3. listopada 2012., sukladno članku 37. Zakona o zaštiti tržišnog natjecanja (»Narodne novine« broj 79/09 i 80/13; dalje: ZZTN), inicijativu poduzetnika Auto – Kuća Karlo d.o.o. iz Sesveta, Ljudevita Posavskog 20, zastupanog po opunomoćeniku Karlu Ćaćiću, direktoru (dalje: Auto-Kuća Karlo), za pokretanje postupka Agencije, po službenoj dužnosti, radi utvrđivanja sprječavanja, ograničavanja ili narušavanja tržišnog natjecanja protiv poduzetnika Grand Auto d.o.o., sa sjedištem u Zagrebu, Ljubljanska 4, zastupanog po opunomoćeniku T.O., odvjetniku iz Z. (dalje: Grand Auto), u smislu članka 13. ZZTN.

Podnositelj inicijative, u bitnome, navodi kako više od 20 godina posluje kao ovlašteni partner Land Rover vozila, a zadnjih 15 godina samo kao ovlašteni servisni partner Land Rovera. Sa svim dosadašnjim zastupnicima imao je potpisan ugovor o prodaji vozila, a zatim samo o održavanju. Nastavno ističe kako mu novi, sadašnji generalni zastupnik Land Rovera za Hrvatsku, Grand Auto, zabranjuje rad na način da mu rečeni poduzetnik u početku pregovora o mogućoj poslovnoj suradnji, postavlja, po njegovom mišljenju, nerealne uvjete (koji su nastavkom pregovora djelomično ispravljeni), da bi pregovori bili prekinuti dopisom kojim se od podnositelja inicijative traži da ukloni sve oznake Land Rovera s objekta, te istog obavještava kako ga se isključuje iz svih web-aplikacija Land Rovera.

2. Stranka u postupku

2.1. Grand Auto d.o.o.

Grand Auto d.o.o. za trgovinu, održavanje i popravak motornih vozila sa sjedištem u Zagrebu, Ljubljanska avenija 4, upisan je u sudski registar Trgovačkog suda u Zagrebu pod matičnim brojem subjekta upisa: 30176496729.

Registriran je za obavljanje čitavog niza djelatnosti, a od kojih je za potrebe predmetnog upravnog postupka važno istaknuti: održavanje i popravak motornih vozila, obavljanje trgovačkog posredovanja na domaćem i inozemnom tržištu, zastupanje stranih tvrtki, te kupnja i prodaja robe.

Rečeni poduzetnik je osnovan društvenim ugovorom od 17. rujna 1997. Osnivač istoga je Grand Automotive L.P. iz Izraela, Tel Aviv.

Grand Auto ovlašteni je uvoznik, distributer i serviser motornih vozila marke Land Rover u Republici Hrvatskoj na temelju dva ugovora i to: »Ugovor za uvoznika« i »Ugovor za uvoznika i ovlaštenog servisera«, oba sklopljena 20. ožujka 2012. s poduzetnicima Land Rover Exports Limited i Jaguar Cars Exports Limited, registrirani u Engleskoj i Walesu.

Sklapanjem naprijed navedenih ugovora, Grand Auto je stekao isključivu ovlast ustrojavanja ovlaštene prodajne i servisne mreže za marku vozila Land Rover na teritoriju Republike Hrvatske.

3. Primijenjeni propisi

Agencija je u provedbi predmetnog postupka primijenila odredbe ZZTN i Uredbe o načinu i kriterijima utvrđivanja mjerodavnog tržišta (»Narodne novine« broj 9/11; dalje: Uredba o mjerodavnom tržištu).

U dijelu kojim se uređuju pitanja provedbe postupka pred Agencijom koji nije propisan odredbama ZZTN, kao posebnog zakona, u smislu članka 35. stavka 1. ZZTN, Agencija je podredno primijenila odredbe Zakona o općem upravnom postupku (»Narodne novine« broj 47/09, dalje: ZUP).

Sukladno članku 74. stavku 1. ZZTN, u primjeni ZZTN-a, a osobito u slučajevima postojanja pravnih praznina ili dvojbi pri tumačenju propisa, u skladu s člankom 1. Ugovora o pristupanju Republike Hrvatske Europskoj uniji (»Narodne novine – Međunarodni ugovori«, br. 2/12.), primjenjuju se na odgovarajući način kriteriji koji proizlaze iz primjene pravila o tržišnom natjecanju u Europskoj uniji

Slijedom navedenoga, Agencija je u provedbi ovog postupka izvršila uvid i u kriterije iz pravne stečevine Europske unije, i to u: Priopćenju Europske komisije o budućem zakonodavnom okviru pravila o tržišnom natjecanju koji se primjenjuje u sektoru motornih vozila od 22. srpnja 2009. (dalje: Priopćenje) i Evaluacijskom izvješću Europske komisije od 28. svibnja 2008. o primjeni Uredbe Komisije EZ broj 1400/2002 (dalje: Evaluacijsko izvješće), odnosno u Obavijesti EK – Smjernice o vertikalnim ograničenjima od 10. svibnja 2010. (dalje: Obavijest EK) te u Obavijesti Komisije – Dodatne smjernice o vertikalnim ograničenjima u sporazumima o prodaji i servisiranju motornih vozila i o distribuciji rezervnih dijelova za motorna vozila od 28. svibnja 2010. (dalje: Dodatne smjernice), a koje služe kao interpretativni instrument i za primjenu hrvatskih propisa. Obavijest EK i Dodatne smjernice dostupni su u prijevodu na hrvatski jezik na službenim internetskim stranicama Agencije: http://www.aztn.hr/, pod naslovom: Tržišno natjecanje / Izvori prava EU / Prijevodi na hrvatski, dok su Priopćenje i Evaluacijsko izvješće javno dostupni na internetskim stranicama Europske komisije, http://ec.europa.eu/competition/antitrust.

4. Prethodno ispitivanje stanja na mjerodavnom tržištu

Temeljem zaprimljene inicijative, kako bi utvrdila postoje li u konkretnom slučaju dostatne indicije za pokretanje postupka po službenoj dužnosti po predmetnoj inicijativi, u smislu članka 39. ZZTN, a vezano uz članak 13. ZZTN, Agencija je, temeljem odredbe članka 32. točke 1. a) i b) ZZTN, zatražila u više navrata i to dopisima od 19. listopada 2012., 4. prosinca 2012. te 3. siječnja 2013. očitovanje, podatke i relevantnu dokumentaciju od poduzetnika Grand Auto i podnositelja inicijative.

Također, dopisima od 4. prosinca 2012. i 3. siječnja 2013. Agencija je zatražila očitovanje poduzetnika Tomić & Co d.o.o. sa sjedištem u Zagrebu, Folnegovićeva 12 (dalje: Tomić & Co) te poduzetnika Vuko d.o.o. sa sjedištem u Slavonskom Brodu, Sjeverna vezna cesta (dalje: Vuko) i Auto centar Baumgartner d.o.o. sa sjedištem u Čakovcu, Braće Graner 2 (AC Baumgartner), ovlaštenih servisera motornih vozila marke Land Rover za vrijeme kad je generalni zastupnik rečene marke vozila bio poduzetnik Tomić & Co.

Agencija je u razdoblju od 20. studenoga 2012. do 11. ožujka 2013. zaprimila zatražena očitovanja.

Grand Auto se, u bitnome očitovao, kako je krenuo u pregovore s podnositeljem inicijative na način da je, putem elektroničke pošte, podnositelja inicijative upoznao sa uvjetima i potrebnim daljnjim koracima koje isti mora poduzeti u svrhu postizanja statusa ovlaštenog servisera za marku vozila Land Rover. Međutim, podnositelj inicijative rečene uvjete osporava i tvrdi da isti nisu realni za ostvarivanje statusa ovlaštenog servisera.

Grand Auto ističe kako standarde i uvjete na tržištu postavlja Land Rover kao proizvođač, te je ispunjenjem tih uvjeta Grand Auto spreman svakom kandidatu za ovlaštenog servisera marke vozila Land Rover omogućiti da to postane.

Nastavno, Grand Auto tvrdi da je podnositelj inicijative prekinuo pregovore.

Stvaranje nove mreže ovlaštenih trgovaca i ovlaštenih servisera je u planiranju i nastajanju, budući da je u ožujku 2012. Grand Auto dobio status uvoznika i ovlaštenje za stvaranje ovlaštene mreže. Predmetni kriteriji su dostupni na upit. Kriteriji za ovlaštene servisere nisu objavljeni jer, osim podnositelja inicijative, niti jedan drugi pravni subjekt nije službeno iskazao interes za obavljanjem usluge servisa vozila marke Land Rover.

Vezano za vrstu distribucijskog sustava, Grand Auto ističe kako je riječ o kvalitativnom selektivnom distribucijskom sustavu.

Po pitanju kvalitativnih kriterija, Grand Auto dodatno naglašava da je riječ o kriterijima koji su propisani i određeni od strane proizvođača, a kojih se mora pridržavati i generalni zastupnik kako u odnosu na vlastito poslovanje tako i u odnosu na formiranje ovlaštene mreže trgovaca i servisera, a odnose se na: izgled servisnog objekta, znakovlje marke kojim trebaju biti označeni objekt, alati, prijemna recepcija, osoblje, zatim opremu i alate koje ovlašteni serviser mora imati, osoblje odnosno radnike, namještaj i dr.. Prilikom odabira ovlaštenog trgovca odnosno servisera, predstavnik proizvođača dolazi u pregled i utvrđuje razinu ispunjenosti kriterija. Centar Grand Auto Sesvete ispunio je 100% standarda po pitanju Land Rovera.

Nastavno, Grand Auto ističe kako kvalitativni kriteriji koje je potrebno ispuniti za prodajni dio odnosno za servisiranje vozila se razlikuju tako da su podnositelju inicijative poslani i prezentirani standardi samo za servis budući da je isti poslao prijavu samo za ovlaštenog servisera. Formalno ocjenjivanje kriterija kod podnositelja inicijative nije nikada provedeno iz razloga što isti osporava popis potrebnog specijalnog alata i dijagnostičke opreme kao nerealne za tržište Republike Hrvatske. Slijedom navedenoga, pregovori nisu nastavljeni.

Usluge ovlaštenog servisa za motorna vozila marke Land Rover pruža na adresi Ljudevita Posavskog 29 u objektu kojega je uzeo u višegodišnji zakup za potrebe otvorenja multi-brand prodajno-servisnog centra motornih vozila. Ujedno ističe kako je rečeni objekt prije toga bio u zakupu od strane društva Tomić & Co., kao ranijeg uvoznika vozila Land Rover. S prodajom vozila Land Rover i servisiranjem istih, Grand Auto je na rečenoj lokaciji započeo 15. veljače 2012., a do sada je u opremanje prodajno-servisnog centra uloženo ukupno cca […] kuna, od toga cca […] kuna u prodajni dio i cca […] kuna u servisni dio. Od ukupne investicije na Land Rover segment se odnosi [70-80]% ili cca […] kuna. Dodatno, u razvoj poslovanja mreže Land Rover je uloženo cca […] kuna.

U segmentu servisiranja vozila, Grand Auto ističe da je zaprimio samo jednu službenu, pisanu prijavu i to onu podnositelja inicijative, koji je pismo namjere poslao putem e-maila. Poduzetnici Vuko i Auto centar Baumgartner, inače ovlašteni trgovci i serviseri motornih vozila marke BMW, su iskazali određeni interes za obavljanje usluga ovlaštenog servisa vozila marke Land Rover, te su s istima obavljani razgovori i održani sastanci na kojima im je prezentirano planirano poslovanje Land Rovera u Republici Hrvatskoj i kvalitativni kriteriji.

Zaključno, Grand Auto ističe kako, osim namjere, ima i obvezu formirati mrežu ovlaštenih servisera i to isključivo prema proceduri koju nalaže proizvođač Land Rovera. U prilog navedenome, rečeni poduzetnik je dostavio presliku e-mail dopisa predstavnika proizvođača, g. Johna Beacha od 23. srpnja 2012. Ujedno navodi da je zainteresiran za suradnju i nastavak pregovora sa podnositeljem inicijative kako bi utvrdio razinu ispunjenja kriterija te kako bi, nakon ispunjenja kriterija, izdao i pismo namjere podnositelju inicijative kojim će istom omogućiti da postane ovlaštenim serviserom.

Tomić & Co je podnescima zaprimljenima u Agenciji 11. prosinca 2012. i 10. siječnja 2013. udovoljio traženim zahtjevima te je dostavio: popis ovlaštenih servisa motornih vozila marke Land Rover iz zadnje godine kad je isti bio generalni zastupnik rečene marke vozila, a iz kojega je razvidno da su to bili: Auto Kuća Karlo, Auto-centar Baumgartner, Vuko i Tomić & Co. s poslovnicama u Zagrebu i u Splitu, kao i očitovanje kako nije postojala razlika u kvalitativnim kriterijima koje su morali ispuniti serviseri u odnosu na kriterije koje su morali ispuniti distributeri u razdoblju kada je navedeni poduzetnik bio generalni zastupnik marke vozila Land Rover za Hrvatsku.

Poduzetnik Auto centar Baumgartner se podneskom zaprimljenim u Agenciji 7. siječnja 2013. očitovao kako je Grand Autu poslao pismo namjere o ulasku u mrežu ovlaštenih trgovaca i servisera motornih vozila marke Land Rover, te su u tijeku pregovori. 14. lipnja 2012. rečeni poduzetnik je sklopio Ugovor o poslovnoj suradnji sa poduzetnikom Grand Auto. U vrijeme kada je zastupnik Land Rovera bio poduzetnik Tomić & Co., Auto centar Baumgartner je zadovoljavao minimalne zahtjeve za prodaju novih Land Rover vozila, originalnih dijelova te uslugu servisa za vozila Land Rover, a udovoljavanju rečenih uvjeta utvrđeno je auditom 1. rujna 2009. tadašnjeg zastupnika.

Poduzetnik Vuko je podneskom zaprimljenim u Agenciji 15. siječnja 2013. dostavio zatraženo očitovanje i dokumentaciju, te je, u bitnome, naveo kako je poduzetniku Grand Auto uputio pismo namjere za ulazak u mrežu ovlaštenih servisera. U prosincu 2012. serviser rečenog poduzetnika je sudjelovao na tehničkom seminaru za servisere, organiziranom od strane Grand Auta. Vuko je potpisao ugovor o prodaji rezervnih dijelova sa Grand Autom. Nastavno navodi kako je u vrijeme kada je zastupnik Land Rovera bio poduzetnik Tomić & Co., isti zadovoljavao sve potrebne uvjete.

4.1. Činjenice koje je Agencija utvrdila tijekom prethodnog ispitivanja stanja na mjerodavnom tržištu

Grand Auto jedini je ovlašteni, isključivi, distributer novih motornih vozila marke Land Rover, te je isti jedini ovlašteni serviser i distributer rezervnih dijelova rečene marke vozila na teritoriju Republike Hrvatske na temelju dva ugovora i to: »Ugovor za uvoznika« i »Ugovor za uvoznika i ovlaštenog servisera«, oba sklopljena 20. ožujka 2012. s poduzetnicima Land Rover Exports Limited i Jaguar Cars Exports Limited, registrirani u Engleskoj i Walesu. Sastavni dio rečenih ugovora su kvalitativni kriteriji potrebni za primanje u ovlaštenu servisnu mrežu motornih vozila marke Land Rover. Ovlaštenu servisnu mrežu Grand Auto je dužan ustrojiti do 1. siječnja 2014.

Prema očitovanju Grand Auta formiranje mreže ovlaštenih distributera i servisera je u nastajanju s time da rečeni poduzetnik još nije sklopio niti jedan ugovor o distribuciji i/ili servisu motornih vozila marke Land Rover.

Vezano za vrstu distribucijskog sustava, utvrđeno je da Grand Auto primjenjuje kvalitativni model selektivne distribucije. Navedeno proizlazi iz očitovanja rečenog poduzetnika, te iz članka 2. stavka 1. b) Ugovora za uvoznika sklopljenog između proizvođača i Grand Auta kojim je utvrđena obveza rečenog poduzetnika da distributivnu i servisnu mrežu razvije u okviru kvalitativnog selektivnog distribucijskog sustava.

Navedeno znači da, sukladno članku 3. stavku 5. Uredbe o skupnom izuzeću sporazuma o distribuciji i servisiranju motornih vozila (»Narodne novine« broj 37/11, dalje: Uredba o motornim vozilima), dobavljač (u konkretnom slučaju Grand Auto) određuje kvalitativne kriterije koje moraju ispuniti zainteresirani distributeri rezervnih dijelova i/ili serviseri kako bi postali članovima ovlaštene servisne mreže motornih vozila, u konkretnom slučaju marke Land Rover, pridržavajući se kriterija nametnutih od strane proizvođača. Takvi kriteriji su nužni zbog prirode proizvoda koji su predmet sporazuma i jedinstveno su utvrđeni za sve distributere ili servisere koji se žele priključiti tom sustavu distribucije, a ne smiju se primjenjivati na diskriminirajući način i ne mogu izravno ograničavati broj distributera ili servisera na mjerodavnom tržištu.

Konkretne kvalitativne kriterije, a kako Grand Auto u više navrata naglašava, propisuje i određuje proizvođač. Uvidom na internetske stranice Grand Auta, te sukladno zaprimljenim očitovanjima rečenog poduzetnika, utvrđeno je kako predmetni kvalitativni kriteriji nisu objavljeni.

Iz podataka spisa predmeta (preslike e-mail korespondencije između Grand Auta i Auto-Kuće Karlo od 1. lipnja 2012., 11. srpnja 2012., 27. srpnja 2012. i 26. listopada 2012.), razvidno je da je Grand Auto, na zahtjev podnositelja inicijative, dostavio istome kvalitativne kriterije (minimalne standarde) potrebne za primanje u ovlaštenu servisnu mrežu motornih vozila marke Land Rover, čime je Auto-Kući Karlo omogućio pristup informacijama koje su nužne kako bi isti utvrdio ispunjava li uopće uvjete da posluje u svojstvu ovlaštenog servisera.

Stoga Agencija nije utvrdila istinitost navoda podnositelja inicijative da mu je Grand Auto dostavio uvjete za dealera, a ne za ovlaštenog servisera, odnosno da istome postavlja nerealne uvjete.

Također je, uvidom u dostavljena očitovanja i dokumentaciju, razvidno kako podnositelj inicijative osporava popis potrebnog specijalnog alata i dijagnostičke opreme kao nerealne na tržištu Republike Hrvatske. Tako u elektroničkoj pošti upućenoj Grand Autu 5. lipnja 2012., Auto-Kuća Karlo, između ostalog, navodi kako se nabavka specijalnog alata vrši prema potrebi i količini, a isto tako i prodanoj količini vozila na određenom tržištu.

Da je riječ je o specijaliziranim alatima koji se ciljano pribavljaju, a istovremeno se ne mogu iskoristiti za popravak neke druge marke vozila, govori i činjenica da proizvođač traži obvezno ispunjavanje kvalitativnih kriterija po pitanju specijalnih alata što proizlazi iz elektroničke pošte koju je proizvođač uputio Grand Autu 23. srpnja 2012., cit.: »Po pitanju specijalnih alata, obvezno je da svi serviseri ispune u potpunosti kriterije glede popisa alata. Serviseri moraju biti sposobni samostalno, učinkovito obavljati popravke.«

Sukladno navedenom, Grand Auto nije ovlašten diskrecijski odlučivati hoće li zainteresirane poduzetnike primiti u ovlaštenu mrežu servisera, već je iste dužan primiti u slučaju da ispunjavaju kvalitativne kriterije određene od strane proizvođača. Razvidno je da su rečeni kriteriji, u konkretnom slučaju, jedinstveno utvrđeni za sve servisere koji žele postati dio ovlaštene mreže motornih vozila marke Land Rover i moraju se primijeniti jednako prema istima. Da je tome tako potvrđuje i činjenica da je proizvođač nametnuo obvezu i Grand Autu da poštuje cit. »Globalne standarde servisa, i sukladno onome kako mogu biti nadopunjeni s vremena na vrijeme«, a što je utvrđeno člankom 1. stavkom 2. Ugovora za uvoznika i ovlaštenog servisera. Nastavno, člankom 12. stavkom 2. rečenog Ugovora je usuglašeno pravo proizvođača da ima pravo ući u prostorije Grand Auta radi revizije i/ili provjere prostorija i poslovanja kako bi potvrdio usklađenost s kvalitativnim kriterijima navedenim u Globalnim standardima za servisere. Stoga je proizvođač odredio Grand Autu rok da do 31. ožujka 2013. u potpunosti ispuni zadane kriterije, s obzirom na to da mu je po pitanju alata i opreme nedostajao određeni manji dio istih, a koje je kriterije rečeni poduzetnik u potpunosti ispunio.

Također je, a sukladno očitovanjima Grand Auta i podnositelja inicijative, razvidno kako ocjenjivanje ispunjava li podnositelj inicijative potrebne kriterije da postane ovlašteni servisni partner za motorna vozila marke Land Rover od strane Grand Auta nikada nije bilo provedeno. Nesporno je utvrđena činjenica da je Auto-Kuća Karlo prestala sa pregovorima. Naime, Agencija je utvrdila kako je Grand Auto bio zadnji koji je pokušao uspostaviti komunikaciju s podnositeljem inicijative (e-mail od 26. listopada 2012.) glede kvalitativnih kriterija, a na što se Auto-Kuća Karlo oglušio, odnosno nema dokaza da je Auto-Kuća Karlo odgovorio generalnom uvozniku.

Iz Ugovora sklopljenog između proizvođača i Grand Auta proizlazi kako je Grand Auto dužan oformiti mrežu ovlaštenih servisera. Navedeno, pored činjenice da je Grand Auto prema Auto-Kući Karlo postupao u dobroj vjeri, a što se može zaključiti s obzirom na radnje koje je poduzeo kako bi podnositelju inicijative omogućio nastavak obavljanja djelatnosti unutar ovlaštene mreže, npr.: odgovorio je na pisani zahtjev podnositelja inicijative, te mu je dostavio kvalitativne kriterije za ovlaštene servisere, komunicirao je sa proizvođačem glede specijalnih alata slijedom traženja Auto-Kuće Karlo i sl., govori u prilog očitovanju generalnog zastupnika da je isti zainteresiran za suradnju i nastavak pregovora sa podnositeljem inicijative kako bi utvrdio razinu ispunjenja kriterija te da bi, nakon ispunjenja istih, izdao i pismo namjere podnositelju inicijative, a što bi mu omogućilo da postane ovlaštenim serviserom.

Pritom, Agencija ističe kako ne može u pojedinačnim slučajevima, pa tako ni u konkretnom slučaju, ulaziti u pitanje ispunjava li podnositelji inicijative navedene kvalitativne kriterije jer je to ovlašten utvrditi isključivo dobavljač koji određuje te kriterije. U slučaju spora o tome, sukladno članku 9. stavku 3. Uredbe o motornim vozilima, svaki je poduzetnik ovlašten zatražiti postupak mirenja pred Centrom za mirenje Hrvatske gospodarske komore, odnosno može zaštitu svojih prava osigurati redovnim sudskim putem ili putem arbitraže.

Na trajanje, prestanak ili rješavanje sporova iz sporazuma o prodaji rezervnih dijelova za motorna vozila te sporazuma o pružanju usluga popravka i održavanja motornih vozila, a koji su sklopljeni nakon stupanja na snagu Uredbe o motornim vozilima odnosno nakon 7. travnja 2011., primjenjuju se odredbe Zakona o obveznim odnosima (»Narodne novine« broj 35/05 i 41/08).

Agencija je, vezano za navode podnositelja inicijative da je Grand Auto otvorio novu poslovnicu nekoliko stotina metara od njegovih poslovnih prostora, utvrdila kako je riječ o objektu koji je prije Grand Auta bio u zakupu poduzetnika Tomić & Co., ranijeg generalnog uvoznika, distributera i servisera vozila marke Land Rover, a koji je u tom istom objektu pružao usluge popravka i održavanja motornih vozila marke Land Rover. Slijedom navedenoga, Agencija nije utvrdila odnosno podnositelj inicijative nije dokazao da predmetna okolnost djeluje odlučujuće na narušavanje, ograničavanje ili sprječavanje tržišnog natjecanja na mjerodavnom tržištu pružanja usluge popravka i održavanja motornih vozila marke Land Rover, a u odnosu na dosadašnje poslovanje podnositelja inicijative.

Slijedom navedenog, za nastavak obavljanja djelatnosti pružanja usluge popravka i održavanja motornih vozila marke Land Rover, Auto-Kuća Karlo mora udovoljiti kvalitativnim kriterijima koje za servisnu mrežu propisuje dobavljač. Postojanje ovlaštenog servisera koji ispunjava sve zadane kvalitativne kriterije je u interesu učinkovitog tržišnog natjecanja, te u interesu krajnjih korisnika.

Stoga je Agencija utvrdila kako je Grand Auto, inzistirajući na ispunjavanju utvrđenih kvalitativnih kriterija za primanje Auto-Kuće Karlo u mrežu ovlaštenih servisera motornih vozila marke Land Rover, a vezano uz izvršenje prava i obveza određenih Ugovorom za uvoznika glede ustrojavanja selektivnog distribucijskog sustava, postupao u skladu s propisima o zaštiti tržišnog natjecanja.

Međutim, Agencija je, unatoč oprečnim tvrdnjama Grand Auta, utvrdila kako su poduzetnici AC Baumgartner i Vuko neposredno nakon što je Grand Auto postao ovlašteni uvoznik, distributer i serviser motornih vozila marke Land Rover u Republici Hrvatskoj, uputili istome pismo namjere za ulazak u mrežu ovlaštenih distributera i servisera rečene marke vozila. Slijedom navedenog, poduzetnik Vuko je u studenome 2012. dobio potvrdu od Grand Auta da je Vuko ovlašteni trgovac i serviser rečene marke vozila.

Vezano uz navedeno, osim pisma namjere i rečene potvrde, Agencija ne raspolaže dokazima da je Grand Auto tražio od poduzetnika Vuko ispunjavanje kvalitativnih kriterija za primanje u mrežu ovlaštenih servisera motornih vozila marke Land Rover odnosno da je predstavnik proizvođača kod poduzetnika Vuko utvrdio razinu ispunjenja rečenih kriterija.

Tome valja nadodati kako je, unatoč izdanoj potvrdi poduzetniku Vuko, Grand Auto istog jednostrano, bez prethodne obavijesti, izostavio s liste ovlaštenih servisera motornih vozila marke Land Rover pri javljanju na određeni natječaj.

4.2. Mjerodavno tržište

Mjerodavno tržište, u smislu članka 7. ZZTN, određuje se kao tržište određene robe i/ili usluga koje su predmet obavljanja djelatnosti poduzetnika na određenom zemljopisnom području.

Sukladno članku 3. stavku 2. Uredbe o mjerodavnom tržištu, svrha utvrđivanja mjerodavnog tržišta je određivanje robe i/ili usluga s kojima se poduzetnici tržišno natječu te zemljopisnog područja na kojem se natječu. Mjerodavno tržište, sukladno članku 4. stavku 1. Uredbe o mjerodavnom tržištu, utvrđuje se na način da se utvrdi njegova proizvodna dimenzija (mjerodavno tržište u proizvodnom smislu) i zemljopisna dimenzija (mjerodavno tržište u zemljopisnom smislu).

Sukladno članku 5. Uredbe o mjerodavnom tržištu, mjerodavno tržište u proizvodnom smislu obuhvaća sve proizvode za koje potrošači smatraju da su međusobno zamjenjivi s obzirom na njihove bitne značajke, cijenu ili način uporabe, odnosno navike potrošača.

Prilikom kupovine novog motornog vozila prosječan potrošač razmatra cjelokupnu ponudu motornih vozila u Republici Hrvatskoj te odabire ono motorno vozilo koje najbolje odgovara njegovim potrebama. U tom smislu, motorna vozila marke Land Rover zamjenjiva su s ostalim markama motornih vozila koje se nude na tržištu i sva nova motorna vozila čine jedno mjerodavno tržište.

S druge strane, usluge poslijeprodaje, odnosno popravak i održavanje te distribucija rezervnih dijelova nužno su vezane za pojedinu marku vozila. Naime, vlasnik motornog vozila određene marke može uslugu popravka i održavanja, odnosno rezervne dijelove za svoje vozilo, pribaviti samo od pružatelja usluga koji je osposobljen za popravak te konkretne marke vozila, odnosno koji distribuira rezervne dijelove za tu marku vozila, budući da je riječ o specifičnim servisnim uslugama i rezervnim dijelovima koji se razlikuju od proizvođača do proizvođača. Stoga se kod usluga poslijeprodaje mjerodavno tržište u proizvodnom smislu utvrđuje zasebno za pojedinu marku vozila.

U konkretnom predmetu podnositelj inicijative, u bitnome, navodi kako mu generalni zastupnik Land Rovera za Hrvatsku, Grand Auto, postavlja, po njegovom mišljenju, nerealne uvjete za stjecanje statusa ovlaštenog servisera.

Stoga je Agencija, u konkretnom predmetu, mjerodavnim tržištima u proizvodnom smislu utvrdila:

• tržište pružanja usluge popravka i održavanja motornih vozila marke Land Rover,

• tržište prodaje rezervnih dijelova za motorna vozila marke Land Rover.

Sukladno članku 6. stavku 1. Uredbe o mjerodavnom tržištu, mjerodavno tržište u zemljopisnom smislu obuhvaća zemljopisno područje na kojem poduzetnici sudjeluju u ponudi ili nabavi proizvoda.

U pogledu zemljopisne dimenzije mjerodavnih tržišta, u Republici Hrvatskoj ne postoje pravne, tehničke ili druge prepreke pružanja usluga popravka i održavanja motornih vozila marke Land Rover te distribucije rezervnih dijelova za navedenu marku vozila koje bi ograničavale obavljanje navedene djelatnosti na uže područje od cjelokupnog teritorija Republike Hrvatske, odnosno koje bi zahtijevale utvrđivanje mjerodavnog tržišta u užem segmentu. Stoga je mjerodavno tržište u zemljopisnom smislu utvrđeno kao teritorij Republike Hrvatske.

4.2.1. Tržište pružanja usluge popravka i održavanja motornih vozila marke Land Rover i tržište prodaje rezervnih dijelova za motorna vozila marke Land Rover

Na tržištima poslijeprodaje motornih vozila marke Land Rover međusobno se natječu serviseri, odnosno distributeri rezervnih dijelova za motorna vozila marke Land Rover.

S obzirom na način obavljanja navedenih djelatnosti, potrebno je razlikovati ovlaštene od neovisnih servisera motornih vozila marke Land Rover, odnosno ovlaštene od neovisnih distributera rezervnih dijelova za navedenu marku vozila.

Ovlašteni serviser određene marke vozila je davatelj usluga popravka i održavanja motornih vozila ovlašten od dobavljača te marke motornih vozila za takve usluge te posluje u okviru distribucijskog sustava koji je uspostavio navedeni dobavljač. Neovisni serviser davatelj je usluga popravka i održavanja motornih vozila koji djeluje izvan takvog sustava distribucije uspostavljenog od strane određenog dobavljača.

Rezervni dijelovi određene marke vozila uobičajeno se distribuiraju putem ovlaštene servisne mreže, stoga su distributeri rezervnih dijelova pojedine marke vozila u pravilu istovremeno i ovlašteni serviseri te marke vozila.

Budući da u Republici Hrvatskoj ne postoje službeni podaci relevantnih institucija koji bi omogućili ekonomično provođenje istraživanja sveobuhvatnih struktura poslijeprodajnih tržišta koji se odnose na servisiranje motornih vozila, a koji obuhvaćaju tržište pružanja usluga popravka i održavanja motornih vozila i tržište prodaje rezervnih dijelova za motorna vozila, u predmetnom slučaju, Agencija je izvršila uvid u: Priopćenju Europske komisije o budućem zakonodavnom okviru pravila o tržišnom natjecanju koji se primjenjuje u sektoru motornih vozila od 22. srpnja 2009. (dalje: Priopćenje) i Evaluacijskom izvješću Europske komisije od 28. svibnja 2008. o primjeni Uredbe Komisije EZ broj 1400/2002 (dalje: Evaluacijsko izvješće), odnosno u Obavijesti EK – Smjernice o vertikalnim ograničenjima od 10. svibnja 2010. (dalje: Obavijest EK) te u Obavijesti Komisije – Dodatne smjernice o vertikalnim ograničenjima u sporazumima o prodaji i servisiranju motornih vozila i o distribuciji rezervnih dijelova za motorna vozila od 28. svibnja 2010. (dalje: Dodatne smjernice), a koje služe kao interpretativni instrument i za primjenu hrvatskih propisa.

Prema podacima navedenim u Priopćenju EK i Evaluacijskom izvješću, ugovorna praksa pokazuje uniformnost pri uspostavljanju ovlaštenih servisnih mreža, na način da su gotovo svi proizvođači, odnosno dobavljači novih motornih vozila za područje Europske unije, usvojili kvalitativne selektivne sustave servisiranja motornih vozila.

Europska komisija je u svom Evaluacijskom izvješću i u Priopćenju utvrdila, između ostalog, da je tržišno natjecanje u EU još uvijek slabo razvijeno na tržištu pružanja usluga popravka i održavanja motornih vozila i tržištu prodaje rezervnih dijelova s obzirom na to da tržišta obilježavaju: visoki troškovi servisa motornih vozila, nedostatna konkurencija između ovlaštenih i neovisnih servisera, zapreke pristupa originalnim rezervnih dijelovima i tehničkim informacijama neovisnim serviserima i operaterima.

Stoga se može razumno zaključiti kako mreže ovlaštenih servisera pojedinih dobavljača motornih vozila u EU, ali i u RH u pravilu ostvaruju tržišne udjele koji značajno prelaze prag od 30 posto, a što im posljedično onemogućava korištenje pogodnosti skupnog izuzeća u smislu članka 6. Uredbe o vertikalnim sporazumima. Iz tog razloga su proizvođači, odnosno dobavljači novih motornih vozila, kako bi u potpunosti bili u skladu s propisima o zaštiti tržišnog natjecanja, obvezni primiti u ovlaštenu servisnu mrežu sve poduzetnike koji zatraže pristup i koji zadovoljavaju njihove zadane kvalitativne kriterije.

Slijedom navedenog, zbog nemogućnosti preciznog utvrđenja tržišnog udjela i recentne europske prakse, razumno je za pretpostaviti da se Grand Auto na tržištu prodaje rezervnih dijelova za motorna vozila marke Land Rover i tržištu pružanja usluge popravka i održavanja motornih vozila marke Land Rover na teritoriju Republike Hrvatske nalazi u vladajućem položaju, sukladno članku 12. ZZTN.

5. Postupak utvrđivanja narušavanja tržišnog natjecanja sklapanjem zabranjenog sporazuma

S obzirom na postojanje dostatnih indicija da je pri ustrojavanju ovlaštene mreže servisera primijenio nejednake uvjete na istovrsne poslove s različitim poduzetnicima čime ih se dovodi u nepovoljniji položaj u odnosu na konkurenciju, odnosno da je pojedinim poduzetnicima neopravdano onemogućio slobodan pristup mjerodavnom tržištu, Agencija je, temeljem članka 38. stavka 1. i članka 39. ZZTN, po službenoj dužnosti, zaključkom klase: UP/I 034-03/2012-01/016, urbroja: 580-05/76-2013-033, od 28. ožujka 2013., pokrenula postupak radi utvrđivanja je li Grand Auto zlouporabom vladajućeg položaja spriječio, ograničio ili narušio tržišno natjecanje, u smislu članka 13. ZZTN na mjerodavnim tržištima pružanja usluge popravka i održavanja motornih vozila marke Land Rover i prodaje rezervnih dijelova za ta motorna vozila na teritoriju Republike Hrvatske.

Člankom 13. točkom 3. ZZTN zabranjena je svaka zlouporaba vladajućeg položaja jednog ili više poduzetnika na mjerodavnom tržištu, a osobito primjena nejednakih uvjeta na istovrsne poslove s drugim poduzetnicima, čime ih se dovodi u nepovoljniji položaj u odnosu na konkurenciju.

Slijedom iznijetog, Agencija je utvrdila da iz postupanja Grand Auta, pri ustrojavanju ovlaštene mreže servisera, proizlazi netransparentna i nejednaka primjena kvalitativnih kriterija, a koja može rezultirati sprječavanjem, ograničavanjem ili narušavanjem tržišnog natjecanja, u smislu članka 13. ZZTN.

Člankom 39. stavkom 1. točkom 4. ZZTN propisano je da je Agencija ovlaštena zaključkom o pokretanju postupka zahtijevati dostavu podataka i dokumentacije u smislu članka 41. ZZTN. Stoga je zaključkom o pokretanju postupka od 28. ožujka 2013. Agencija naložila Grand Autu dostavu očitovanja, podataka i dokumentacije.

Podnescima od 24. travnja 2013. i 20. svibnja 2013. Grand Auto je udovoljio nalogu Agencije iz predmetnog zaključka, te je dostavio sve zatražene podatke i, u bitnome, očitovao se kako slijedi.

Postupak stjecanja statusa ovlaštenog servisera i distributera započinje iskazanim interesom potencijalnog kandidata (u pisanom obliku, putem elektroničke pošte ili putem web stranice generalnog uvoznika). Zatim se dostavljaju aplikacijski dokumenti od strane generalnog uvoznika prema potencijalnom kandidatu, te se ispunjeni aplikacijski dokument dostavlja generalnom uvozniku. Nakon zaprimanja aplikacijskog dokumenta predstavnici generalnog uvoznika osobno posjećuju kandidata u njegovim poslovnim prostorima te vrše prezentaciju uvjeta i standarda koje propisuje proizvođač, a proizvođač se obavještava o apliciranju kandidata. Po odobrenju aplikacije od strane proizvođača, vrši se kontrola ispunjenja uvjeta prilikom čega postoji mogućnost (a što predstavlja diskrecijsku odluku proizvođača) da uz predstavnike generalnog uvoznika, u postupku kontrole, sudjeluje i predstavnik proizvođača. Kada su ispunjeni svi uvjeti propisani od strane proizvođača slijedi potpisivanje ugovora između generalnog uvoznika i kandidata te dodjela dilerskih kodova. Nakon što poslovni subjekt stekne status ovlaštenog servisera i distributera, generalni uvoznik kontinuirano prati ostvarenje međusobno dogovorenih planova i održavanja standarda.

Grand Auto navodi kako na internetskim stranicama www.landrover.hr postoji link koji omogućuje izravno slanje zahtjeva za apliciranjem.

Pri tome naglašava kako je kao generalni uvoznik omogućio da svaka zainteresirana osoba može aplicirati za stjecanje statusa ovlaštenog distributera i servisera pri čemu se moraju zadovoljiti kriteriji propisani od strane proizvođača.

Također rečeni poduzetnik ističe kako je proizvođač Land Rover, Velika Britanija odredio rok do 1. siječnja 2014. da Grand Auto oformi mrežu ovlaštenih distributera i servisera motornih vozila marke Land Rover na teritoriju Republike Hrvatske. Odstupanje od naprijed navedenoga predstavlja kršenje ugovora temeljem kojega je Grand Auto stekao pravo generalnog zastupništva.

U odnosu na tržišni udio, Grand Auto procjenjuje da tržišni udio ovlaštene mreže motornih vozila marke Land Rover na tržištu pružanja usluge popravka i održavanja motornih vozila rečene marke vozila iznosi [10-20]%, a na tržištu prodaje rezervnih dijelova motornih vozila marke Land Rover iznosi [10-20]%.

Grand Auto radi distinkciju u pogledu definiranja statusa ovlaštenog servisera i distributera u odnosu na pojam ovlaštenog partnera.

Vezano uz navedeno, isti naglašava kako je potvrdu o ovlaštenom partneru dostavio jedino poduzetniku Vuko na njegov izričit zahtjev i to u svrhu registracije motornih vozila, budući da je ista kao takva zatražena od strane Ministarstva unutarnjih poslova. Rečenom poduzetniku je dostavljen i zaseban dopis u kojemu je detaljno pojašnjena predmetna razlika.

Dopisima od 30. travnja 2013. i 23. svibnja 2013., u smislu članka 41. stavka 1. točke 1. i 3. ZZTN, zatraženo je očitovanje poduzetnika Vuko i AC Baumgartner.

Agencija je 15. svibnja 2013. zaprimila zatraženo očitovanje Auto-centra Baumgartner, u kojemu se, u bitnome, očituje kako isti nije dobio potvrdu da je ovlašteni partner za prodaju i servisiranje vozila marke Land Rover za Republiku Hrvatsku za 2012. do danas. Suradnja se sa generalnim zastupnikom predmetne marke vozila odvija bez poteškoća na temelju Ugovora o poslovnoj suradnji, s time da je rečeni poduzetnik krajem ožujka 2013. podnio aplikacijski formular za ulazak u sustav ovlaštenih distributera i servisera Land Rovera koji se obrađuje u Engleskoj (sjedište Land Rovera). Predstavnici Grand Auta su posjetili prodajno mjesto Auto-centra Baumgartner kako bi pogledali objekt u svrhu provjere da li podaci navedeni u aplikaciji odgovaraju stvarnom stanju.

Podneskom zaprimljenim u Agenciji 3. lipnja 2013. poduzetnik Vuko je udovoljio zahtjevu Agencije, te se, u bitnome, očitovao kako je 18. travnja 2013. podnio aplikacijski formular, nakon čega je uslijedio posjet ovlaštene osobe Grand Auta. Vezano za potvrdu koju je Grand Auto izdao poduzetniku Vuko 22. studenoga 2012., a kojom se potvrđuje da je Vuko ovlašteni partner za prodaju i servisiranje Land Rover vozila na teritoriju Republike Hrvatske, rečeni poduzetnik navodi kako mu je predmetna potvrda izdana kako bi kupcu novog vozila mogao dati presliku iste, a koja se prilaže prilikom prve registracije vozila. Takva potvrda izdana mu je samo jedan put. Glede poslovne suradnje sa Grand Autom, Vuko ističe kako se ista odvija u pogledu kupovine rezervnih dijelova.

Dana 28. svibnja 2013. u Agenciji je zaprimljen podnesak Auto-Kuće Karlo u kojemu isti navodi kako je od Grand Auta zaprimio aplikacijski formular za dobivanje statusa distributera i/ili servisera motornih vozila marke Land Rover.

6. Prijedlog Grand Auta za preuzimanje obveze izvršenja određenih mjera i uvjeta, te rokova u kojima će to učiniti, kako bi se time otklonili eventualni negativni učinci njegovog postupanja na tržišno natjecanje, u smislu članka 49. ZZTN

Grand Auto je 14. lipnja 2013. Agenciji samoinicijativno dostavio konkretan prijedlog za preuzimanje obveze izvršenja određenih mjera i uvjeta kako bi se otklonili negativni učinci njegovog postupanja ili propuštanja postupanja na tržišno natjecanje u smislu članka 49. stavka 1. ZZTN.

Riječ je o prijedlogu da Agencija prihvati da Grand Auto preuzme obvezu izvijestiti sve učesnike postupka apliciranja za ovlaštenog servisera i/ili distributera motornih vozila marke Land Rover o razlikovanju pojmova ovlašteni serviser i distributer naspram pojma ovlašteni partner za isto, i to u roku od 15 dana.

Ovlašteni serviser i distributer je svaka osoba koja udovolji uvjetima i standardima propisanim od strane proizvođača motornih vozila, te koja sklopi odgovarajući Ugovor s generalnim uvoznikom, a temeljem kojeg, između ostalog, ima pravo:

– isticati cjelokupno znakovlje proizvođača za djelatnosti koje obavlja (žigove, industrijski dizajn i ostala prava intelektualnog vlasništva proizvođača),

– dobiva vlastiti svoj dilerski kod od strane proizvođača, a s kojime ostvaruje pravo pristupa svim informacijama proizvođača putem weba, izvršavanje garancijskih popravaka vozila, odnosno potvrđivanje istih.

Ovlašteni partner je poslovni subjekt koji je sklopio ugovor o poslovnoj suradnji s generalnim uvoznikom, a koji ne ispunjava sve propisane standarde određene od strane proizvođača (što uključuje, ali se i ne ograničava na znakovlje, specijalne alate, dijagnostičke uređaje, uređenje interijera i eksterijera i dr.). Ovlašteni partner svojim statusom stječe pravo trgovanja sa generalnim uvoznikom prema uvjetima koji su navedeni u ugovoru o poslovnoj suradnji. Ovlašteni partner nema pravo:

– isticati znakovlje proizvođača (odnosno koristiti bilo koje intelektualno pravo proizvođača),

– dilerski kod od strane proizvođača,

– obavljati garancijske popravke, odnosno potvrđivati iste.

6.1. Analiza razmjernosti prijedloga Grand Auta o namjeri preuzimanja obveze izvršenja mjera i uvjeta te rokova u kojima će to učiniti

Vezano uz navedeni prijedlog Grand Auta od 14. lipnja 2013. Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to Grand Auto učiniti udovoljava formalnim uvjetima iz članka 49. stavka 1. ZZTN, odnosno da je isti podnesen nakon pokretanja postupka sukladno članku 39. ZZTN, a prije dostave Obavijesti o preliminarno utvrđenim činjenicama u postupku iz članka 48. ZZTN.

Agencija u smislu članka 49. stavka 4. ZZTN može prihvatiti preuzimanje određenih mjera i uvjeta iz članka 49. stavka 1. ZZTN u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, kada ocijeni da je prihvaćanje preuzimanja mjera i uvjeta iz članka 49. stavka 1. ZZTN svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom slučaju, Grand Auto je surađivao s Agencijom tijekom prethodnog ispitivanja stanja na mjerodavnom tržištu te je prijedlog mjera i uvjeta podnio neposredno nakon pokretanja postupka u predmetnoj upravnoj stvari. Naime, Grand Auto je o poduzimanju određenih mjera Agenciju obavijestio prije dostave Obavijesti o preliminarno utvrđenim činjenicama u postupku, u roku od 3 mjeseca od dana donošenja predmetnog zaključka o pokretanju postupka.

Prijedlog Grand Auta predstavlja dobrovoljnu mjeru i razmjeran je mogućim negativnim učincima koje bi nerazlikovanje pojma ovlašteni serviser i distributer u odnosu na pojam ovlašteni partner imalo na tržišno natjecanje.

Također, navedeni prijedlog dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Člankom 49. stavkom 5. ZZTN propisuje se da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 2. srpnja 2012., sukladno članku 49. točki 5. ZZTN, na internetskim stranicama Agencije: www.aztn.hr objavila namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Grand Auta za preuzimanje obveze izvršenja određenih mjera i uvjeta te rokova u kojima će to učiniti. Do isteka roka iz objavljene namjere prihvaćanja preuzimanja izvršenja mjera i uvjeta i javnog poziva zainteresiranim stranama za dostavljanje pisanih primjedaba, stavova i mišljenja na prijedlog Grand Auta, odnosno do 22. srpnja 2013., Agencija nije zaprimila niti jedno očitovanje.

7. Odluka Vijeća za zaštitu tržišnog natjecanja

7.1. Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće) je sukladno ovlastima iz članaka 27. i 30. točke 2., te članka 31. ZZTN, na 149. sjednici, održanoj 1. kolovoza 2013. razmatralo navedeni predmet te je donijelo odluku da se, u smislu članka 49. ZZTN, prihvaćaju predložene mjere, uvjeti i rokovi od strane Grand Auta kao dostatni za otklanjanje negativnih učinaka i ponovnu uspostavu tržišnog natjecanja, a koji donošenjem rješenja Agencije u smislu članka 49. stavka 2. i 3 . ZZTN postaju obvezni za predlagatelja.

U smislu članka 49. stavka 2. ZZTN, ako ocijeni da su predložene mjere, uvjeti i rokovi iz članka 49. stavka 1. ZZTN dostatni za otklanjanje negativnih učinaka i ponovnu uspostavu tržišnog natjecanja, Agencija će rješenjem prihvatiti predložene mjere, uvjete i rokove koji time postaju obveznim za predlagatelja. U smislu članka 49. stavka 3. ZZTN rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku, te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se u smislu članka 49. stavka 2. i 3. ZZTN prihvaćaju mjere, uvjeti i rokovi predloženi od strane Grand Auta na način da rečeni poduzetnik izvijesti sve učesnike postupka apliciranja za ovlaštenog servisera i/ili distributera motornih vozila marke Land Rover o razlikovanju pojmova ovlašteni serviser i distributer naspram pojma ovlašteni partner za isto.

Slijedom navedenoga, Vijeće je donijelo odluku da Agencija naloži Grand Autu da obavijesti sve učesnike postupka apliciranja za ovlaštenog servisera i/ili distributera motornih vozila marke Land Rover o razlikovanju pojmova ovlašteni serviser i distributer naspram pojma ovlašteni partner za isto u roku od petnaest (15) dana od dana dostave ovoga rješenja.

Također, Grand Autu je naloženo da na svojim internetskim stranicama objavi razlikovanje pojmova ovlašteni serviser i distributer motornih vozila marke Land Rover naspram pojma ovlašteni partner za isto, i to u roku od petnaest (15) dana od dana dostave ovoga rješenja.

Ujedno je Grand Autu naloženo da Agenciji 2. siječnja 2014. dostavi popis članova ovlaštene mreže distributera i servisera motornih vozila marke Land Rover.

Nakon ispunjenja naloga iz točke 3., 4. i 5. izreke ovog rješenja Agencije, Vijeće je donijelo odluku o tome da nema uvjeta za daljnje vođenje postupka protiv Grand Auta u ovom predmetu.

Međutim, ako u smislu članka 49. stavka 7. ZZTN u nadzoru nad provedbom mjera i uvjeta iz članka 49. stavka 1. ZZTN Agencija utvrdi da se poduzetnik ne pridržava utvrđenih mjera, uvjeta i rokova iz članka 49. stavka 3. ZZTN, takvo postupanje smatrat će se povredom ZZTN, te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN.

Slijedom svega navedenog, Agencija je temeljem odluke Vijeća, odlučila kao u točkama 1. do 8. izreke ovoga rješenja.

7.2. Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN podliježe naplati upravnih pristojbi, sukladno odredbi članka 2. stavak 1. Zakona o upravnim pristojbama (»Narodne novine« broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10 i 126/11; dalje: Zakon o upravnim pristojbama), te članka 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine« broj 126/2011; dalje: Uredba o izmjeni Tarife Zakona o upravnim pristojbama).

Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN podliježe obvezi naplate upravne pristojbe u iznosu od 5.000,00 kuna, u smislu članka 2., odnosno tarifnom broju 106. točki 4. Uredbe o izmjeni Tarife Zakona o upravnim pristojbama.

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN, naplaćuje se sukladno članku 3., odnosno tarifnom broju 107. točki 7. Uredbe o izmjeni Tarife Zakona o upravnim pristojbama.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate je dužan uplatnicu, kao dokaz o obavljenoj uplati upravne pristojbe, žurno, a najkasnije u roku od osam (8) dana, dostaviti Agenciji s pozivom na poslovni broj klase: UP/I 034-03/12-01/016.

Ukoliko obveznik uplate upravne pristojbe ne izvrši uplatu upravne pristojbe Agencija će, protekom roka, od nadležne Porezne uprave, sukladno članku 10. stavku 2. Zakona o upravnim pristojbama, zatražiti prisilnu naplatu upravne pristojbe.

Slijedom iznijetoga, odlučeno je kao u točki 9. izreke ovoga rješenja.

7.3. Sukladno odredbi članka 59. stavka 2. ZZTN, a u svezi s člankom 58. stavkom 1. točkom 9. ZZTN, rješenje će biti objavljeno u »Narodnim novinama«, dok će se temeljem članka 59. stavka 3. ZZTN, predmetno rješenje objaviti na internet stranici Agencije.

Stoga je Agencija, temeljem odluke Vijeća, odlučila kao u točki 10. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 034-03/2012-01/016

Urbroj: 580-05/76-2013-052

Zagreb, 1. kolovoza 2013.

Predsjednica Vijeća

za zaštitu tržišnog natjecanja

mr. sc. Olgica Spevec, v. r.

Napomena:

Budući da podaci označeni […] te podaci u rasponima predstavljaju poslovnu tajnu u smislu članka 53. ZZTN, isti su izuzeti od objavljivanja, pa su navedeni podaci izostavljeni iz teksta, odnosno koriste se skraćenice naziva i postoci u rasponu.

Rješenje, NN 110/2013-2438